A TANÁCS 66/2004/EK IRÁNYELVE
(2004. április 26.)
az 1999/45/EK, a 2002/83/EK, a 2003/37/EK és a 2003/59/EK európai parlamenti és tanácsi irányelvek, valamint a 77/388/EGK, a 91/414/EGK, a 96/26/EK, a 2003/48/EK és a 2003/49/EK tanácsi irányelvek az áruk szabad mozgása, a szolgáltatások nyújtásának szabadsága, a mezőgazdaság, a közlekedéspolitika és az adózás területén, a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozására tekintettel történő kiigazításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel a Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság csatlakozásáról szóló szerződésre (1) (a továbbiakban: csatlakozási szerződés), különösen annak 2. cikke (3) bekezdésére,
tekintettel a Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság csatlakozásának feltételeiről, valamint az Európai Unió alapját képező szerződések kiigazításáról szóló okmányra (2) (a továbbiakban: csatlakozási okmány), különösen annak 57. cikkére,
tekintettel a Bizottság javaslatára,
mivel:
(1)
Egyes olyan jogi aktusok vonatkozásában, amelyek 2004. május 1-jét követően is érvényben maradnak, és amelyeket a csatlakozásra tekintettel ki kell igazítani, a szükséges kiigazításokra a csatlakozási szerződésben nem került sor, vagy arra sor került ugyan, de további kiigazításokra van szükség. Mindezen kiigazításokat még a csatlakozás előtt el kell fogadni annak érdekében, hogy azok a csatlakozás időpontjától kezdve alkalmazhatók legyenek.
(2)
A csatlakozási okmány 57. cikkének (2) bekezdése értelmében az ilyen kiigazításokat a Tanácsnak kell elfogadnia minden olyan esetben, amikor az eredeti jogi aktust a Tanács egyedül, vagy az Európai Parlamenttel közösen fogadta el.
(3)
Az 1999/45/EK (3), 2002/83/EK (4), 2003/37/EK (5) és 2003/59/EK (6) európai parlamenti és tanácsi irányelvet, valamint a 77/388/EGK (7), 91/414/EGK (8), a 96/26/EK (9), a 2003/48/EK (10) és a 2003/49/EK (11) tanácsi irányelveket ezért ennek megfelelően módosítani kell,
ELFOGADTA EZT AZ IRÁNYELVET:
1. cikk
Az 1999/45/EK, a 2002/83/EK, a 2003/37/EK, a 2003/59/EK, a 77/388/EGK, a 91/414/EGK, a 96/26/EK, a 2003/48/EK és a 2003/49/EK irányelvek ezen irányelv mellékletében foglaltak szerint módosulnak.
2. cikk
A tagállamok legkésőbb a csatlakozási szerződés hatályba lépésének időpontjáig hatályba léptetik az ezen irányelvnek való megfeleléshez szükséges törvényeket, rendeleteket és közigazgatási rendelkezéseket. A 91/414/EK módosított irányelvet, továbbá a 2002/83/EK, 2003/37/EK és 2003/59/EK irányelvet kiigazító, ezen irányelvben foglalt rendelkezések tekintetében az átültetés határideje az említett irányelvekben meghatározott időpont. A tagállamok az ezen irányelv átültetését szolgáló rendelkezések szövegét haladéktalanul benyújtják a Bizottságnak az ezen irányelv egyes rendelkezései és az átültetésüket szolgáló rendelkezések közötti kapcsolatot meghatározó megfelelési táblázattal együtt.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
3. cikk
Ez az irányelv kizárólag a csatlakozási szerződéssel együtt, annak hatályba lépése napján lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2004. április 26-án.